Gonamas
Gonamas (rus. Гонам, jak. Гуонаам) – upė Rusijoje, pietų Jakutijoje; Učuro (Aldano baseinas) kairysis intakas. Prasideda Stano kalnagūbrio šiauriniuose šlaituose, teka į šiaurės rytus Aldano kalnynu. Turi 101 intaką, ilgesnį negu 10 km; didžiausi – Sutamas, Algama (dešinieji). Baseine yra ~9400 upių ir 1800 ežerų. Upė užšąla spalio pabaigoje, atitirpsta gegužę. Gonamas pirmą kartą minimas 1643 m. kuomet ekspedicija, vadovaujama Vasilijaus Pojarkovo keliavo Gonamo, Učiuro, Aldano krantais iki Amūro.